Torsten Gejl (ALT), 2022-04-21:
Tak, formand.
I 2019 udgjorde oksekød og lammekød 3 pct. af København Kommunes fødevareindkøb – kun 3 pct.
Alligevel stod disse to kødtyper for 45 pct. af den samlede CO 2 -udledning fra alle fødevarer serveret i de københavnske kommunale køkkener.
Det betyder, at en udfasning af lamme- og oksekød fra de offentlige køkkener er en ufattelig lavthængende frugt.
Det er en mulighed for at spare utrolig meget CO 2 ved at udfase en meget lille del af kosten i de offentlige køkkener.
Men når SF dengang var ude at støtte forslaget, hvorfor vil man så ikke i dag støtte et forslag, som er mindre omfattende og mere målrettet?
Der synes jeg virkelig, støttepartierne sætter bremsen i, når det handler om at spare CO 2 på fødevareområdet, og det er jo den andenstørste CO 2 -udleder.
Det sker jo, samtidig med at FN's Klimapanel trygler os om at sætte farten op, fordi vi skal knække kurven for CO 2 -udledninger senest i 2025.
Så vidt jeg har forstået på Enhedslisten, var en del af deres begrundelse, at vi skal vente på CO 2 -afgifterne, som kommer på landbruget til efteråret, og det synes jeg også er ambitionsløst.
Altså, i går kom udspillet til CO 2 -afgifterne for industrien, og de var jo kun på 750 kr. pr. ton, på trods af at Klimarådet har anbefalet det dobbelte.
Til og med fik Danmarks store CO 2 -udleder Aalborg Portland så stor en dispensation, at man må sige, at de bredeste skuldre bærer absolut mindst.
Så nu vil Enhedslisten altså sige nej til den her oplagte kæmpestore CO 2 -besparelse, fordi man vil sidde på sine hænder og vente næsten et år på, at regeringen fremlægger en plan for CO 2 -afgifter i landbruget; et udspil, som formodentlig bliver relativt middelmådigt.
Til regeringen vil jeg sige, at vi i Alternativet er glade for, at der er indført nye kostråd, hvor man opfordrer danskerne til at reducere deres indtag af kød.
Som ministeren siger, kan vi, så vidt jeg forstod, reducere CO 2 -udslippet med 31-35 pct. ved at spise plantebaseret.
Men hvorfor overholder statens egne kantiner ikke statens egne kostråd?
Der bliver stadig væk serveret rødt kød i de offentlige kantiner.
Det betyder, at man skubber ansvaret for den grønne omstilling endnu mere over på borgerne.
Altså, jeg er enig i, at vi ikke bestemmer over, hvad danskerne spiser i de private hjem, det er op til folk selv, men det er ikke statens opgave at fodre danskerne med røde bøffer, der har et CO 2 -aftryk, som er markant højere end andre gode alternativer.
Derfor mener jeg, at man bør støtte det her forslag, som skaber en kæmpe CO 2 -besparelse ved at udfase en meget lille mængde mad, nemlig lamme- og oksekød.
Så alt i alt bliver jeg altså mismodig over, at lige præcis nogle af de mennesker i det her land, der kunne gøre noget radikalt i forhold til at begrænse CO 2 -udslippet, nemlig politikerne, disker op med en masse lamme undskyldninger, når der er en chance for at lave store CO 2 -besparelser med små midler.
Jeg vil gerne minde om, at de videnskabelige rapporter fra bl.a. FN siger, at klimasituationen er værre end først antaget.
Vi skal gøre mere, end vi først har antaget at skulle gøre.
Vi er f.eks. nødt til at lave vores målsætninger om 70 pct.s reduktion af CO 2 i 2030 om til en 80-procentsmålsætning, så vidt vi kan se.
I den situation synes jeg at regeringens støttepartier lader totalt oplagte muligheder for at spare CO 2 gå deres næse forbi, og det synes jeg er dybt skuffende.
Til sidst vil jeg selvfølgelig sige tak til Frie Grønne for at være klar til at prøve at forhandle om, hvordan vi ville kunne mødes om en type forslag som det her i en udvalgsbehandling, men jeg må sige, at der jo ikke er den store opbakning til forslaget, så det bliver nok desværre ikke til virkelighed.
Tak, formand.